DELEGACIÓN DA ASESORÍA XURÍDICA NA SECRETARÍA XERAL DO PLENO E NA SECRETARÍA DE ADMINISTRACIÓN MUNICIPAL DA EMISIÓN DE INFORMES EN MATERIA DE CONTRATACIÓN
ADMINISTRACIÓN LOCAL — Municipal — Pontevedra (Outros documentos, notificacións e informacións públicas, 09/09/2022)

A Xunta de Goberno Local do Concello de Pontevedra, na sesión ordinaria que tivo lugar o día 05.09.2022, adoptou o seguinte acordo: Visto a delegación do Director da Asesoría Xurídica, de data 31/08/2022, nas Secretarías Xerais do Pleno e da Administración municipal en materia de contratación, do seguinte teor literal: “Esta Asesoría Xurídica, configurada en base ao Título X da Lei 7/1985, do 2 de abril, Reguladora das Bases do Réxime Local -que engadiu a Lei 57/2003, do 16 de decembro, de Medidas para a modernización do goberno local-, procedeu no seu momento a delegar competencias de emisión de informes en materia de contratación administrativa na Secretaría Xeral do Pleno e na Secretaría da Administración Municipal, asumindo esta última as atribucións tras quedar vacante o posto de Titular daquel Órgano directivo. Con data 29 deste mes, a Alcaldía-Presidencia dita unha providencia fundada pola que propón a esta Asesoría efectuar unha nova delegación de competencias nesta materia de contratación, considerando necesario que se actualicen as conferidas por medio dun novo axuste entre os funcionarios afectados en orde á consecución da maior eficiencia na xestión dos recursos humanos, especialmente dos máis cualificados do Concello, como consecuencia de encontrarse adxudicado na actualidade nesta Entidade municipal o posto de Secretario Xeral do Pleno, ter xa transcorrido tempo desde que se fixeran as delegacións asignadas, e despregar a súa vixencia, desde o 9 de marzo de 2018 a Lei 9/2017, do 8 de novembro, de contratos do sector público, pola que se traspoñen ao ordenamento xurídico español as directivas do Parlamento Europeo e do Consello 2014/23/UE e 2014/24/UE, do 26 de febreiro de 2014. Considerándose adecuada a delegación proposta para a debida organización, axilidade e eficacia como obxectivos da actuación administrativa e estando conformes os Directivos e Titulares dos Órganos implicados aos que se agradece con sinceridade a circunspecta e plena colaboración prestada, esta Asesoría, de conformidade co disposto nos artigos 9 da Lei 40/2015, do 1 de outubro, de Réxime Xurídico do Sector Público, 56, parágrafo 4, e 50, parágrafo final, do Regulamento Orgánico do Goberno e Administración deste Concello; e 47, parágrafo final, do Regulamento Orgánico do Pleno e das súas Comisións, aceptando o contido da amentada providencia, PRIMEIRO. Revogar as delegacións efectuadas por esta Asesoría Xurídica na Secretaría Xeral do Pleno e na Secretaría da Administración Municipal relacionadas coas competencias que, en materia de contratación, lle asigna o artigo 56.1. c) do Regulamento Orgánico do Goberno e da Administración deste Concello a esta Asesoría. SEGUNDO. Delegar na Secretaría Xeral do Pleno en canto que Órgano con cualificación suficiente ao respecto e de conformidade co precisado no artigo 9 da Lei de Réxime Xurídico do Sector Público, o exercicio das competencias que, en materia de contratación, lle asigna o artigo 56.1. c) do Regulamento Orgánico do Goberno e da Administración Municipal a esta Asesoría, agás naqueles expedientes promovidos ou que son responsabilidade dos seguintes servizos, unidades ou áreas que se relacionan a continuación, que se delegan na Secretaría da Administración Municipal, en canto que Órgano con, así mesmo, cualificación suficiente: -Área da Secretaria da Administración Municipal. -Oficina Técnica de Arquitectura e Planeamento. -Oficina Técnica de Medio Ambiente, Infraestruturas e Servizos. -Servizo de Cultura. -Órgano de Tesourería e Xestión Tributaria TERCEIRO. Acordar que, nos casos de ausencia, vacante ou enfermidade do Secretario Xeral do Pleno, as facultades delegadas neste Órgano, se exercerán e se delegan no Secretario da Administración Municipal e nos casos de ausencia, vacante ou enfermidade do Secretario da Administración Municipal, as facultades delegadas neste Órgano, se exercerán e delegan no Secretario Xeral do Pleno, consonte co establecido nos artigos 46.4 do Regulamento Orgánico do Pleno e 46.3 do Regulamento Orgánico do Goberno e da Administración Municipal. CUARTO. Excluír expresamente desta delegación todos os expedientes relativos aos contratos menores, materia na que debe terse en conta o informe xurídico emitido pola Asesoría Xurídica o día 11/02/2022 e a reiteración efectuada noutro informe de data 30/06/2022, pronunciamentos cuxas consideracións e conclusións se ratifican integramente por medio deste acto. QUINTO. Significar que o exercicio das facultades delegadas se realizará de acordo coas seguintes condicións: -Deberá de facerse constar o exercicio da facultade como delegada e a súa procedencia. -A facultade non poderá ser, a súa vez, delegada. -Producirá efectos ata a súa revogación expresa. SEXTO. Solicitar a aprobación do disposto pola Xunta de Goberno Local, de acordo coa competencia que lle atribúe o artigo 127.1. h) e i) da Lei Reguladora das Bases do Réxime Local, non delegadas na Concellaría delegada do Servizo de Persoal e Cultura. SÉTIMO. Proceder á publicación da delegación, unha vez aprobada pola Xunta de Goberno Local, no "Boletín Oficial” da Provincia, así como darlle traslado aos interesados, para o seu coñecemento e efectos.” A Xunta de Goberno Local, por unanimidade, acorda aprobar o disposto na delegación anteriormente transcrita.” O que se fai público para xeral coñecemento. Pontevedra, á data da súa sinatura electrónica. O concelleiro-secretario.